google/wiki40b huggingface dataset:
Rosmunda som drepte sin elskede

«Rosmunda som drepte sin elskede» er et skillingstrykk som synges på samme melodi som «Hjalmar og Hulda».

Teksten

1.Skjønn Rosmunda ensom i lunden gikk ut kledd var hun i sørgelig skrud,

fra rosenrød leppe lød klagende sang så vemodig tonene klang.

Musikken den strømmet så søtt i fra leppen at hele naturen taus lyttet med streben

thi vakkert og yndig Rosmundas kvad som havfruen synger til harpen så glad.
2.Rosmunda just svulmet i ungdommens lyst dog hadde hun sorg i sitt bryst,

og liljehvit var den bølgende barm og silkebløt som hennes arm.

Og gyllene lokker for vinden den blide, smukt bølget og viftet nedom hennes side

for rødmende kinner nu snehvite var og spor ut av tårer ennå øyet bar.
3.Så bittert hun klaget for kjærlighets makt som dypt ut i hjertet var lagt

nu må jeg vel gråte som før var så glad akk mere hun ei leve gad,

thi Aksel hun haver utroskap forøvet og derfor er hun nu så såre bedrøvet

akk ve meg jeg elsket ham kun altfor ømt om sådan ulykke jeg ei hadde drømt.
4.Så kvad hun men plutselig stanset hun bratt i det raslende grønne kratt,

den troløse elsker i lunden skred frem ved siden en jomfru så sped.

Den unge herr Aksel han var nu så fager ei skulle man ane han var en bedrager

hans arm kring Elvira den hvilte så blidt sin skjønne brud favnet og kysset ham titt.
5.De nærmet se sakte med kjærlighets snakk Rosmunda tilbake seg trakk,

hun sukket og stønnet for leppen var rød ble blek liksom på en død.

Og barmen den fulle seg bølgende hevet sitt stengsel fast sprengte den slik som den bevet

men øynene funklet og lynte så kvasst å drepe sin elskede ønsket hun fast.
6.Å hør min Elvira min skatt herpå jord så ømt talte Aksel de ord,

deg elsker jeg høyest iblant hver en mø fra klippene til salten sjø.

Og derfor min lyst er i favn deg å tage så ømt og så lett til mitt bryst deg å drage

og trykke et kyss på din elskede munn sitt ord han utførte i selvsamme stund.
7.Men ordene brente i Rosmundas barm som inntrykket stempel så varm

sin sølverne dolk dro hun frem fra sitt bryst og styrtede frem med vill lyst.

Og dolken hun støtte i falskelig hjerte slik at han blødde og døde av smerte,

så vendte hun seg mot skjønn Elvira nu så rasende vred var hun ut i sin hu.
8.Du falskeste kvinnesjel, ropte hun harm, som røver min elsker så varm,

nu skal du betale den falskhetens dåd med blod sone brøden så kåt.

Og dolken hun støtte i bevende hjerte så blodet utstrømmet med sorg og med smerte

men paret i dødskampen vred seg så villt inntil de var døde og alt var blitt stilt.
9.Men Rosmunda sto der med nedslagent blikk sin sans hun i sinnet gjenfikk,

med avsindig smerte de ofre hun så som kalde og dødsstive lå.

Akk ve meg, hun klaget, min elsker jeg myrdet, akk jeg vil deg følge mitt liv er en byrde

og hurtig hun førte mot hjertet et støt så blodet utstrømmet, Rosmunda var død.
Ruger Mark

Mark I

Sturm, Rugers første pistol var «Standard Model» fra 1949 i kaliber .22 Long Rifle. Pistolen var basert på den japanske Baby Nambu, og var en umiddelbar salgssuksess. De første pistolene fra 1949 til 1951 hadde en ørn i sølv med rød bakgrunn, men Bill Ruger endret bakgrunnen til sort da vennen og kompanjongen Alex Sturm døde. I desember 1950 kom en versjon med tykkere løp (bull-barrel), og den fikk navnet «Mark I».

Mark II

I 1982 ble «Mark I» erstattet av den oppgraderte «Mark II». Forskjellen er en innretning for å holde sleiden i bakre stilling etter siste skudd, samt 10-patroners magasiner, kontra de gamle som tok 9 patroner. Man kan også på den nye modellen åpne og sjekke om det er patron i kammeret når sikringen er på. Mark II kom med flere løpslengder; 4,75" og 6" lettvektsløp, samt 4", 5,5", 6,875" og 10" bull-barrels og 5.25" og 6.875" heavy tapered barrels. Pistolene med bull-barrel og heavy tapered barrels er sportsmodeller med justerbare baksikter og et høyere og bredere frontsikte som er underkuttet for å redusere refleksjoner. Det ble også produsert en variant med navnet «22/45», med ramme i polymer og endret grepsvinkel. Mark II ble tatt ut av produksjon i 2004.
Christian Hundsnes Grøvlen

Karriere

Christian Grøvlen er født og oppvokst i Bergen. Han begynte å spille klaver som 5-åring på Marianne Musikkskole. Da han var 13 år ble han elev ved det nyoppstartede talentutviklingsprogrammet Unge Musikere ved Griegakademiet i Bergen. Han var elev der frem til 2009, da han startet å studere ved Norges musikkhøgskole. Han har vunnet førstepris i Ungdommens Musikkmesterskap tre ganger, som solist i 2005 og både som solist og kammermusiker i 2007. Han var solist med Bergen Filharmoniske Orkester første gang som 17-åring under De Unges Konsert, hvor han også vant publikumsprisen. I mai 2015 debuterte han i Universitetets Aula i Oslo og i juni samme år ved Festspillene i Bergen. Han har medvirket på flere festivaler i Norge, blant annet Oslo Kammermusikkfestival, Vinterfestspillene på Røros, Sunnmøre Kammermusikkfestival. I juni 2016 ble han tildelt Robert Levins Pianistpris i Oslo. Grøvlen debuterte høsten 2017 fra Solistklassen ved Det Kongelige Danske Musikkonservatorium. Samme år utkom hans første innspilling "Bach - Inside Polyphony" på 2L til strålende kritikker.
Tre søstre (essay)

Tre søstre er et essay av den norske forfatteren Sigrid Undset, først utgitt i 1917 i tidsskriftet Samtiden, og siden gjenutgitt i bokform i essaysamlingen Etapper i 1929.
I essayet, som hun fant inspirasjon til da hun som nygift oppholdt seg i London, tar hun for seg de engelske forfattersøstrene Charlotte, Emily og Anne Brontë, der deres avsondrede tilværelse gikk hånd i hånd med usedvanlige begavelser. 
Om Charlotte Brontë skrev Undset blant annet «… hun har vel også den art av skyhet overfor mænd som er egen for lidenskabelige og kræsne kvinder – de er fornærmet over at de flæste mænd er den sort som der gaar tretten paa dusinet av».
Uruguay (elv)

Geografi

Elva begynner ved samløpet mellom elvene Rio Canoas og Pelotas på 27°10′S 53°50′V, rundt 200 meter over havet. De to kildeelvene har begge sitt utspring i fjellkjeden Serra Geral i Brasil, nordøst for byen Porto Alegre. Fra samløpet mellom Canoas og Pelotas renner elva vestover og danner her grensa mellom de brasilianske delstatene Santa Catarina og Rio Grande do Sul. Elva går her gjennom et ujevnt landskap og danner flere fosser og strykpartier, hvorav de største og mest kjente er de tre kilometer brede Moconáfallene, som ligger på stedet hvor elva møter grensa til Argentina.
Etter Moconáfallene dreier elva gradvis mot sørvest, og danner her grensa mellom Rio Grande do Sul i Brasil og de argentinske provinsene Misiones og Corrientes. Elva renner her gjennom byen Uruguaiana, som sammen med Paso de los Libres på argentinsk side er den største byen langs elva.
Ved samløpet med elva Quarai forlater elva Brasil. Den renner nå sørover og danner herfra til utløpet grensa mellom Uruguay og provinsen Entre Ríos i Argentina. Ved tvillingbyene Concordia og Salto ligger Salto Grande-demningen, og reservoaret bak demningen strekker seg nesten helt nord til grensa mot Brasil.
Elva munner ut i Río de la Plata, den store elvemunningen den danner sammen med elva Paraná, rundt 50 kilometer nord for Buenos Aires.
Uruguay har mange sideelver, hvorav den største er Negro, som renner fra Brasil og 500 kilometer tvers over Uruguay til samløpet med elva Uruguay river 100 km nord for utløpet i Río de la Plata.
Elva er seilbar opp til Paysandú.

Opprinnelsen til navnet

Navnet på eva kommer fra de spanske nybyggernes tolkning av ordet som de innfødte brukte for å beskrive den. Det opprinnelige navnet på guaraní, Urugua'ý, betyr «elva med malte fugler».

Cellulosefabrikk-konflikten mellom Argentina og Uruguay

Argentina og Uruguay er for tiden involvert i en konflikt over Uruguayelva. To europeiske selskap, det spanske ENCE og det finske Bothnia, foreslo å bygge cellulosefabrikker ved Fray Bentos i Uruguay, vis-à-vis Gualeguaychú i Argentina. Innbyggerne på argentinsk side, sammen med mange andre, har siden april 2005 protestert mot planene, som de hevder vil forurense grenseelva mellom de to landene. Rundt årsskiftet 2005/2006 eskalerte konflikten til en diplomatisk krise, som medførte at ENCE bestemte seg for å flytte fabrikken 250 km sørover og bort fra elva. Siden desember 2005 har grensebruene mellom Argentina og Uruguay i det aktuelle området tidvis vært blokkert av argentinske protestaksjoner, noe som har medført strore forstyrrelser for kommersiell trafikk og turisme.
Weisweiler kraftverk

Weisweiler kraftverk er et varmekraftverk nær byen Eschweiler i delstaten Nordrhein-Westfalen i det vestre Tyskland. Det har en installert produksjonskapasitet på 2 293 MW, fordelt på 6 fortsatt operative blokker, mens 2 blokker er stengt ned.
Anlegget har historikk tilbake til 1913 under navnet Kraftwerk Zukunft på 12 MW effekt. Dagens anlegg ble påbegynt omkring 1955 og stod ferdig i 1975. Brenselkilden er brunkull. Operatør er energiselskapet RWE Power AG.
Årsproduksjonen er 15,93 TWh kraft. Utslippene av CO2 er 18,8 millioner tonn årlig i 2007. De totale CO2-utslippene i 2008 var ca. 21 441 000 tonn.
Kulla-Gulla-prisen

Kulla-Gulla-prisen (Svensk navn: Kulla-Gulla-priset) er en litteraturpris på 80 000 SEK. Prisen ble innstiftet 1999 av Martha Sandwall-Bergström, og går annet hvert år til en i forfatter som bor i Sverige (hovedsakelig barne- og ungdomsforfatter) som skriver prosa, og hvert annet til en ungdomslitteraturforsker.
Norgesmesterskapet i orientering 1967

Norgesmesterskapet i orientering 1967 bestod av flere arrangementer som i 1967 kåret norgesmestere i orientering.
Hovedmesterskapet ble arrangert i Frogn 15. oktober. Kongepokalene ble vunnet av Ingrid Thoresen og Åge Hadler.
AIGLX

Accelrated Indirect GLX (AIGLX) er et prosjekt med åpen kildekode som er grunnlagt av Red Hat og Fedora fellesskapet, under ledelse av Kristian Høgsberg, for å tilføye akselrete indirekte GLX rendering til X.Org Server og DRI-driverne. Dette gir X-klienter tilgang til full maskinvare-akselrert rendering over GLX-protokollen. Denne utviklingen var påkrevet for at composititing vindustjenere som bruker OpenGL skulle fungere med maskinvare-akselering.
Militærkorsets orden

Militærkorsets orden (polsk: Order Krzyża Wojskowego) er en polsk militær orden. Den ble innstiftet 18. oktober 2006 av Polens nasjonalforsamling etter forslag av president Lech Kaczyński. Ordenen belønner fortjenstfull innsats innen Polens væpnede styrker i fredstid, samt innsats utført i polske bidrag til internasjonale stabiliserings- eller fredsbevarende operasjoner. Militærkorsets orden henter sitt navn fra de tidlige versjoner av navnet for Ordenen Virtuti Militari, Polens andre militære orden, som bare tildeles for innsats mens Polen er i krig. Militærkorsets orden rangerer som nummer fire av Polens seks ordener, etter Ordenen Polonia Restituta, men foran Uavhengighetskorsets orden. Polens president er ordenens stormester.

Insignier

Ordenstegnet for Militærkorsets orden består av et kors med utbøyde armer, i blå emalje på gull eller sølv, med ørnen fra Polens riksvåpen i midten. Korset er opphengt i båndet i et ledd utformet som en krone. Baksiden bærer innskriften «MILITO PRO PATRIA» («kjemp for fedrelandet»), «MMVI» for innstiftelsesåret og et serienummer. Ordenstegnet er i gull for 1. klasse, i sølv for 2. og 3. klasse. Ordenstegnet for 3. klasse er mindre i størrelse enn det for 2. klasse.
Ordensstjernen er i sølv og har åtte grupper av tagger. Den har ordenstegnet i midten.
Ordensbåndet er blått med to røde striper.
Medlemmer av militær avdeling som er tildelt Militærkorsets orden bærer en skuldersnor i ordensbåndets farger til sin uniform.

Tildeling

Militærkorsets orden kan tildeles for fremragende stridsinnsats eller for eksepsjonelt mot i innsats mot terroraksjoner i Polen eller som ledd i polske styrkers innsats utenlands. Militærkorsets orden kan også tildeles militære enheter. Tildeling skjer ved Polens president etter innstilling fra et ordensråd, kalt ordenskapittel, seks medlemmer.
Ordenen ble første gang tildelt 30. november 2006. Det ble da foretatt en tildeling av ett kommandørkors, til sjefen for Polens styrker i Irak, og åtte ridderkors til medlemmer av de polske styrkene i Irak. Ett av ridderkorsene ble tildelt posthumt.
Tiggeroperaen

Tiggeroperaen (engelsk: The Beggar's Opera) er en satirisk balladeopera skrevet i 1728 av John Gay. Musikken av Johann Christoph Pepusch bygger for det meste på populære, folkelige melodier fra samtiden som ballader, operaarier, salmer og folkemusikk. Stykket var et vannskille i 1700-tallets britiske drama og er det eneste eksempelet av en gangs blomstrende sjangre av satiriske balladeopera som fortsatt settes opp i dag. Balladeopera var satiriske musikkspill, eller farser med innslag av musikk og dans, som benyttet operaens konvensjoner, men uten dens resitativ.
Målet for satiren var blant annet den fremtredende politikeren Robert Walpole, og den notorisk kriminelle Jonathan Wild. Operaen handler også om sosial urettferdighet i stor skala, i hovedsak ved å sammenligne «lavklasseborgere» som tyver og horer med deres aristokratiske motparter.
Nøyaktig 200 år senere, i 1928, skrev Bertolt Brecht (ord) og Kurt Weill (musikk) en musikal basert på Tiggeroperaen kalt Tolvskillingsoperaen.
Stykket er gjendiktet til norsk av André Bjerke.
Axel Nicolai Herlofson

Bakgrunn

Axel Herlofson var sønn av kjøpmann og skipsreder Nicolai Benjamin Aall Herlofson (1807–1884) fra Strømsbu gård, og Elisabeth Catharine Cappelen (1809–1880). Moren var datter til eidsvollsmannen Didrich von Cappelen (1761–1828). 
Han tilhørte med andre ord en av Arendals fremste borgerfamilier. Familien hadde avansert sosialt innen et vanlig mønster på den tiden. På slutten av 1600-tallet var forfedre skipper på egne skuter i uthavnene som i løpet av 1700-tallet slo seg opp som kjøpmenn og redere inne i Arendal. Da Herlofson ble født, var Arendal Norges fremste sjøfartsby målt i tonnasje. Byens borgere hadde landets høyeste gjennomsnittsinntekt og -formue, og Herlofson ble blant byens mest sentrale aktører.
Herlofson fikk sin forretningsmessige utdannelse hos assuransedirektør J.J.L. Hanssen i Arendal, og ble i 1867 dispasjør.
Han giftet seg med Johanne Sophie («Hanne») Lund (1849–1937) i 1869.
Han var eier av Strømsbu gård i Barbu kommune, hvor han var medlem av formannskapet. Han sto for byggingen av Strømsbu sag sammen med broren, og solgte ut tomter til forstadsbebyggelse utenfor bygrensene. Han bidro på denne måten til utviklingen av en moderne, bymessig bebyggelse i området vest for Arendal sentrum.

Arendalskrakket og straffarbeid

I september 1886 ble de anstrengte økonomiske forholdene i banken kjent, og Herlofson måtte gå av som banksjef. Etter en gjennomgang av bankens regnskaper ble banken slått konkurs, og Herlofson ble satt under etterforskning. Han forsøkte å flykte til utlandet, men ble arrestert i Kristiansand og sendt tilbake til Arendal der han ble satt i varetekt. 
Han ble dømt til seks års straffarbeid for bedrageri, for blant annet å ha forfalsket regnskapstall. Han ble også fradømt embetet som dispasjør og vervet som medlem av formannskapet i Barbu herred. Han sonet straffen på Akershus festning, som såkalt festningsslave.
Krakket fikk også rikspolitiske konsekvenser. Som følge av nødssituasjonen etter krakket tok arbeiderforeningen Samhold i 1887 initiativ til et møte på Strømsbu ved Arendal, og på dette møtet ble Det norske Arbeiderparti stiftet.

Etter soningen

Etter å ha sonet straffen forsøkte Herlofson å etablere seg som befraktningsagent i London, men dro senere hjem til Norge for å drive agenturforretning og dampskipsekspedisjon i Arendal i noen år. De siste årene av sitt liv bodde han i Kristiania.

Brødrene Herlofsons arkiv

Arkivmateriale etter forretningsdriften til Axel Herlofson og hans bror Oscar befinner seg på KUBEN i Arendal. Brødrene Herlofson-arkivet omfatter bl.a. materiale fra virksomheter de eide sammen.
Gymnastikk under Samveldelekene 2018 – Lagkonkurranse turn menn

Lagkonkurranse i turn for menn under Samveldelekene 2018 i Gold Coast i Australia ble arrangert 5. april 2018, i Coomera Indoor Sports Centre. Dette var den første konkurransen i gymnastikk som ble arrangert i disse samveldelekene.
England vant lagkonkurransen, som i 2014, og Max Whitlock og Nile Wilson deltok også på Englands lag i 2014.
Hans Chrystie d.y.

Familie

Hans Chrystie tilhørte slekten Chrystie i Moss og var sønn av handelsmann og sagbrukseier Andreas Chrystie (1761-1840) og hans andre ektefelle Dorothea Elisabeth Eeg. Selv giftet Chrystie seg med sin tremenning Johanne Frederikke Kirschoff i 1815 og fikk tre barn med henne. Hun døde i 1819, 23 år gammel.
Persillemassakren

Persillemassakren refererer til drapene på mellom 20 000 og 30 000 haitiere som levde på den dominikanske siden av grensen i oktober 1937. Det fem dager lange blodbadet ble gjennomført av regjeringssoldater på ordre fra den dominikanske presidenten Rafael Trujillo. Navnet viser til hvordan soldatene skilte mellom haitiere og dominikanere; de holdt opp litt persille og spurte folket hva de så. De som ikke kunne uttale det spanske ordet perejil (persille) korrekt, ble stemplet som haitiere og deretter drept.
Løkken Verk

Navn

Navnet Løkken er hentet fra en gård som lå på stedet da kobberet ble funnet på 1600-tallet. På folkemunne kalles stedet gjerne Løkken, men det offisielle navnet er Løkken Verk. En person fra Løkken Verk kalles en «løkkenbøgg».

Historikk

Malmforekomsten på Løkken Verk var opprinnelig på omtrent 30 millioner tonn, og var den største forekomst av kobberholdig svovelkis som er funnet i Norge. Det var gruvedrift i området i 333 år, fra 1654 til 1987. Fram til 1845 foregikk den på kobber, med røsting og smelting av kobbermalm. I 1851 ble driften omlagt til kisdrift der kisen som ble eksportert hovedsakelig var råstoff for svovelsyreproduksjon. 
Etter at produksjonen ble stoppet i 1853 ble driften gjenopptatt i 1891. I perioden 1931–1962 ble det produsert elementært svovel og kobbermatte etter «Orkla-prosessen» av kobberholdig kis. Denne virksomheten foregikk i smelteverket på Thamshavn. Historien om gruvedrifta er skildret på Orkla Industrimuseum som ligger på Løkken Verk. 
Gruvedrifta ble fra 1904 drevet under navnet Orkla Grube-Aktiebolag, som senere ble det store industrikonsernet Orkla. Fremdeles pleier Orkla å sende nyansatte på studietur til Løkken for å lære om det som er grunnlaget for bedriftens historie.
Jernbanestrekningen Thamshavnbanen har endeholdeplass på Løkken Verk. Den ble bygget for å frakte kopperkis fra Løkken Verk til Orkdalsfjorden, men er nå en museumsjernbane og frakter turister.
Fossanmoen

Forsandmoen er et boplassområde i Forsand kommune, Rogaland. Området har blitt undersøkt arkeologisk i flere omganger i perioden 1980 til 2007, og man har avdekket rester etter over 250 langhus som er datert til perioden fra eldre bronsealder til eldre jernalder.
Næringslivet på Forsandmoen består av gårdbruk og sanduttak. Det var i forbindelse med sanduttak at utgravingene begynte.
De arkeologiske undersøkelsene ved Forsandmoen var noen av de første hvor maskinell flateavdekking ble brukt.
Flere av langhusene har blitt rekonstruert ved fortidslandsbyen Landa.
Egga

Egga er skråningen fra kontinentalsokkelen ned mot de dype delene av Norskehavet.
Den danner ytterkanten av fiskebankene fra Stad og nordøstover til Andenes. Her svinger den rett nordover og går på vestsiden av Sveinsgrunnen, Malangsgrunnen og Tromsøflaket. Egga går videre nordover på vestsiden av Bjørnøya og Spitsbergen og utgjør en grense mellom Norskehavet og det grunne Barentshavet.
Avstanden til kysten varierer. Utenfor Sunnmøre ligger den ca. 70 km fra land og kalles Storegga. Lenger nord er avstanden til kysten større, for eksempel 280 km ved Vikna. Ved Andøya er Egga svært nær land og danner Bleikdjupet, som bare er 7 km fra land. Inn- og utbuktningene passer akkurat sammen med formen på Grønlands kontinentalsokkel, noe som viser at Norge og Grønland en gang hang sammen.
Egga har stor biologisk produksjon og høyt biologisk mangfold med stor konsentrasjon av mange fiske- og sjøfuglarter, og mange kaldtvannskorallrev. Kystvann og atlantisk vann møtes her og fører til stor omrøring av vannmasser og forhøyet biologisk produksjon og stor forekomst av dyreplankton og pelagisk stimfisk.
Sjøfugl nyttiggjør seg denne høye produksjonen, og eggakanten er et viktig beiteområde for spesielt alkefugler og pelagiske arter som havhest og krykkje. Den store konsentrasjonen av dyreplankton gjør området til et viktig næringsområde for bardehvaler, og området er spesielt viktig for finnhval i syd og blåhval vest og nord av Svalbard. Det er også viktige gyteområder for dypvannsarter som vanlig uer, snabeluer, blåkveite og vassild i ulike deler av området.
Eggafisket er et tradisjonelt linefiske som drives langs Egga i perioden april–august. Det fiskes etter torsk, brosme, lange, kveite og uer.
Under de store istidenes maksimum gikk innlandsisen helt ut på Egga, og det ble avsatt enorme mengder sedimenter. I disse massene har det gått store ras, som Andøyaraset, Trænadjupraset, og det mest kjente og største, Storeggaraset.
Istanbuls metro

Istanbuls metro (tyrkisk: İstanbul Metrosu) er et kombinert metro- og bybanesystem i Istanbul i Tyrkia. 
Den første strekningen, M1, ble åpnet 1989 under betegnelsen Hafif Metro Istanbul, dvs. lettbane. Systemet går med kortere tog enn de andre metrostrekningene, men tilfredsstiller ellers prinsippene for metrosystemer, inkludert kryssningsfrie traséer. Den ble utvidet i 2002 til Atatürk internasjonale lufthavn. En grenlinje til Kirazlı forlater hovedstrekningen ved Otogar busstasjon. Strekningen har utgangspunkt i Aksaray, en forlengelse til Yenikapı er under anlegg og skal tas i bruk 2014.
Den andre strekningen, M2, ble åpnet i 2000 mellom Taksim og bydelen 4. Levent. Den har senere blitt forlenget mot syd til Şişhane, videre utbygging til Yenikapı via en bru over sundet Det gylne horn er under anlegg. To grenlinjer er også bygget nordover fra  4. Levent til Seyrantepe og til Hacıosman. Taksim området ligger i det moderne forretnigssenteret midt i byen, derfra går det trikk til den gamle bydelen.
Ved Yenikapı blir det overgang til jernbanenettet, som ble utvidet oktober 2013 med den nye strekningen Marmaray under Bosporus.
Linje M3 ble tatt i bruk 2012, den går mellom Kirazlı og MetroKent med en grenlinje fra İkitelli Sanayi til Olimpiyat Parkı.
Linje M4 går på den asiatiske siden av Bosporos mellom Kadıköy og Kartal, den ble åpnet 2012. En forlengelse til Kaynarca er under anlegg.
Junior-NM på ski 2018

Junior-NM på ski 2018 ble arrangert som to konkurranser. NM-sprinten ble arrangert 17. februar 2018 i Holmenkollen. Del 2, med klassisk, fristil og stafett, ble arrangert av Steinkjer Skiklubb fra 2. til 4. mars 2018 på Steinkjer Skistadion i Steinkjer.
Darg Team

Darg Team er en gruppe rappere fra Gaza. I juni 2009 vant de den første nasjonale konkurransen for rappere i Gaza – en konkurranse som ble holdt parallelt i Ramallah og Gaza by.
Meterstokk

Meterstokk, også kalt tommestokk, er en (ofte sammenleggbar) linjal som brukes for å måle avstand, særlig i forbindelse med bygg- og anleggsarbeid. Meterstokker er ofte laget av tre eller plast, og med metall- eller plastikkledd slik at de kan foldes sammen. Vanlig lengde på en meterstokk laget for det europeiske markedet er enten en eller to meter. Metriske meterstokker er som regel delt inn med streker for hver millimeter (1000 per meter) og tallmarkering for hver centimeter (100 per meter), med tall oppgitt enten i centi- eller millimeter. Betegnelsen tommestokk blir brukt om hybrid-stokker som i tillegg til de metriske enhetene også har inndeling i tommer (engelsk: «inch»).

Historie

I 1883 oppfant en svensk ingeniør som het Karl-Hilmer Johansson Kollén opp «tumstocken» for å hjelpe Sverige å konvertere til det metriske systemet. Karl Hilmers bedrift heter i dag Hultafors, og siden starten i 1883 har de til sammen produsert så mange meterstokker at de ville gå 10 ganger rundt jordkloden.
Ninja Turtles: The Next Mutation

Ninja Turtles: Next Mutation er en amerikansk animasjonsserie for barn som fikk på Fox Kids fra 1997 til 1998. Serien er på 26 episoder og er basert på tegneserien Teenage Mutant Ninja Turtles av Kevin Eastman og Peter Laird.